O‘ZBEKISTONDA FUTBOLNI RIVOJLANTIRIShGA DOIR QO‘ShIMChA ChORA-TADBIRLAR TO‘G‘RISIDA

Mustaqillik yillarida qabul qilingan futbolni rivojlantirishga yo‘naltirilgan chora-tadbirlar O‘zbekiston futbol jamoalariga xalqaro maydonda sezilarli yutuqlarga erishish imkonini berdi. O‘zbekiston yoshlar terma jamoasi, “Paxtakor” (Toshkent), “Neftchi” (Farg‘ona), “Nasaf” (Qarshi) klublari shular jumlasidandir.
 Bolalar sportini rivojlantirish jamg‘armasi mablag‘lari hisobiga Sport inshootlarini qurish va rekonstruksiya qilish dasturining amalga oshirilishi tufayli respublikada har yili zamonaviy asbob-uskunalar bilan jihozlangan stadionlar soni ko‘paymoqda. Eng qobiliyatli yosh sportchilarni aniqlash va kelgusida ulardan yuqori malakali futbolchilar tarbiyalash imkonini beradigan iqtidorli sportchi yoshlarni qidirib topish va tayyorlash tizimi tobora takomillashtirilmoqda.
 Shu bilan birga, keyingi yillarda milliy chempionat nufuzini va maqomini oshirish, yuqori klassli futbolchilarni va sport zaxirasini tayyorlashni tashkil etish va ta’minot ishlari susaydi, O‘zbekiston futbol jamoalarini qo‘llab-quvvatlash bo‘yicha mamlakatimiz homiylari va donorlarining faolligi pasaydi. “Do‘stlik” (Toshkent viloyati) va MHSK (Toshkent) futbol klublari faoliyatini to‘xtatdi. Ko‘p yillik tarixga ega bo‘lgan “Qo‘qon-1912”, “Surxon” (Termiz), “Zarafshon” (Navoiy) futbol jamoalari mashhurligini yo‘qotmoqda.
 Mazkur kamchiliklar hozirgi vaqtda yetarli moddiy-texnika bazasiga, mablag‘ bilan ta’minlash manbalariga, shuningdek, malakali xodimlarga ega bo‘lmagan bir qator viloyat futbol federatsiyalari ishlarining sustligi oqibatidir. Viloyatlarda bolalar-o‘smirlar jamoalari o‘rtasida o‘quv mashg‘ulotlari jarayonining va musobaqalarning past saviyada tashkil etilayotganligi tegishli futbol federatsiyalari ishlarining sustligi, ayrim mintaqalarda esa — ularning ishdan o‘zini chetga olishlari hamda bunga viloyat, shahar hokimliklari tomonidan e’tibor berilmayotgani bilan bevosita bog‘liqdir.
 Futbolni rivojlantirish uchun yordam ko‘rsatish va zarur shart-sharoitlar yaratish, shu jumladan futbol klublarining moddiy-texnik bazasini mustahkamlash, stadionlarni FIFA talablariga muvofiqlashtirish, O‘zbekiston Futbol federatsiyasini va futbol klublarini o‘zini o‘zi mablag‘ bilan ta’minlashga va o‘z xarajatlarini o‘zi qoplashga o‘tkazish, jahon va Osiyo qit’asi chempionatlarida, xalqaro musobaqalarda O‘zbekiston sharafini munosib himoya qilishga qodir bo‘lgan yuqori klassli futbolchilar tayyorlashni ta’minlash, shuningdek, mamlakatimiz futbolining ommaviylik darajasini oshirish maqsadida:
 1. O‘zbekiston Futbol federatsiyasi hamda O‘zbekiston Respublikasi Madaniyat va sport ishlari vazirligining:
 faoliyat ko‘rsatayotgan futbol klublarini qayta tashkil etish yo‘li bilan mulkchilikning turli shakllaridagi professional futbol klublarini tashkil etish to‘g‘risidagi;
 zaxira tayyorlash uchun professional futbol klublarining o‘z tuzilmasiga bolalar-o‘smirlar futbol maktablarini kiritishni majburiy deb hisoblash haqidagi;
 futbol bo‘yicha trenerlar va hakamlar respublika maktabini tashkil etish, shuningdek Toshkent shahrida Rossiya trenerlar oliy maktabi filialini ochish maqsadga muvofiqligi to‘g‘risidagi;
 O‘zbekiston Futbolini qo‘llab-quvvatlash jamg‘armasini uning Qoraqalpog‘iston Respublikasi, viloyatlar va Toshkent shahridagi filiallari bilan birga tashkil qilish to‘g‘risidagi takliflariga rozilik berilsin.
 2. O‘zbekiston Futbolini qo‘llab-quvvatlash jamg‘armasi O‘zbekiston Futbol federatsiyasi, Madaniyat va sport ishlari vazirligi, Milliy olimpiya qo‘mitasi, professional futbol klublari tomonidan tashkil etilishi va u quyidagilarni ta’minlashi lozimligi ma’lumot uchun qabul qilinsin:
 mamlakatimiz ommaviy va professional futbolini rivojlantirishga, professional futbol klublarini tashkil etish hamda ularning moddiy-texnika bazasini mustahkamlashga har tomonlama ko‘maklashish;
 futbol jamoalarining alohida namuna ko‘rsatgan iqtidorli o‘yinchilarini moddiy rag‘batlantirish va taqdirlash tizimini yaratish, qobiliyatli yoshlarni futbolga jalb etish, futbolchilar yangi avlodining ishonchli zaxirasini shakllantirish;
 tajriba almashishda hamda O‘zbekiston futbolchilari, trenerlar va hakamlar tarkibining professional mahoratlarini oshirishda chet el futbol klublari va federatsiyalari bilan xalqaro hamkorlikni rivojlantirish;
 yuqori klassli futbolchilar va sport zaxirasini tayyorlashning samarali metodlarini ishlab chiqish bo‘yicha ilmiy-metodik tadqiqotlar o‘tkazishda ko‘maklashish;
 mamlakatimiz futbolini rivojlantirish maqsadida mahalliy va xorijiy homiylarni, manfaatdor korxonalar va jamoat tashkilotlarini hamkorlik qilishga jalb etish.
 3. Belgilansinki, professional futbol klubini tashkil qilish mahalliy davlat hokimiyati organlari, sport tashkilotlari, shuningdek, tijorat tuzilmalari, yuridik va jismoniy shaxslardan iborat muassislar tomonidan ularning shakllantirilayotgan klublar tashkiliy va moliyaviy masalalarini hal etishdagi imkoniyatlarini hisobga olgan holda amalga oshiriladi.
 4. O‘zbekiston Respublikasi Madaniyat va sport ishlari vazirligi:
 Futbol bo‘yicha oliy sport mahorati respublika maktabini, uni moliyalashtirishning amaldagi tartibini saqlab qolgan holda, O‘zbekiston Futbol federatsiyasi tasarrufiga o‘tkazsin;
 bir oy muddatda O‘zbekiston Respublikasi Xalq ta’limi vazirligi va Moliya vazirligi bilan birgalikda Vazirlar Mahkamasiga bolalar-o‘smirlar futbol maktablarining ishlarini rag‘batlantirish va moddiy-texnika bazasini yaxshilash yuzasidan takliflar kiritsin;
 O‘zbekiston Milliy olimpiya qo‘mitasi va O‘zbekiston Futbol federatsiyasi bilan birgalikda bir oy muddatda Futbol bo‘yicha trenerlar va hakamlar respublika maktabini tashkil etsin.
 5. Quyidagilar belgilansin:
 Futbol bo‘yicha trenerlar va hakamlar respublika maktabi xo‘jalik hisobi va o‘zini-o‘zi mablag‘ bilan ta’minlash asosida futbol bo‘yicha trenerlar va hakamlar tayyorlaydi, qayta tayyorlaydi hamda ularning malakasini oshiradi;
 futbol bo‘yicha trenerlar va hakamlarni tayyorlash, qayta tayyorlash hamda ularning malakasini oshirish Jismoniy tarbiya va sport vazirligi, Milliy olimpiya qo‘mitasi, Futbol assotsiatsiyasi va professional klublarning buyurtmanomalari bo‘yicha amalga oshiriladi;
 Futbol bo‘yicha trenerlar va hakamlar respublika maktabining ta’lim jarayonida O‘zbekiston davlat jismoniy tarbiya va sport universitetining kadrlar, ilmiy-metodik va resurs salohiyatidan to‘liq foydalaniladi.
 6. Davlat mulki qo‘mitasi, Toshkent shahar hokimligi, O‘zbekiston Respublikasi Adliya vazirligi bilan birgalikda bir oy muddatda “Paxtakor” OAJning erkin sotish uchun mo‘ljallangan aksiyalarining 49 foizini “Paxtakor” Futbol klubi” qo‘shma korxonasiga uning tomonidan stadionni hamda kompleksning boshqa sport inshootlarini rekonstruksiya qilish va ta’mirlash bo‘yicha aniq investitsiya majburiyatlarini qabul qilgan holda belgilangan tartibda topshirish to‘g‘risidagi takliflarni Vazirlar Mahkamasiga kiritsin.
 7. Professional futbol klublari hamda Futbol federatsiyasi va uning hududiy bo‘linmalari 2006-yil 1-apreldan boshlab uch yil muddatga:
 respublikada ishlab chiqarilmaydigan, stadionlarni rekonstruksiya qilish va futbol klublarining moddiy-texnika bazasini mustahkamlash uchun zarur bo‘lgan chetdan keltiriladigan jihozlar, asbob-uskunalar hamda materiallar uchun bojxona to‘lovlaridan (bojxonada rasmiylashtirish yig‘imlaridan tashqari);
 soliqlar va yig‘imlarning barcha turlarini to‘lashdan (yagona ijtimoiy to‘lovdan tashqari) bo‘shaydigan mablag‘larni futbolni rivojlantirishga maqsadli yo‘naltirgan holda ozod qilinsin.
 O‘zbekiston Respublikasi Davlat soliq qo‘mitasi ko‘rsatib o‘tilgan imtiyozlar berilishi munosabati bilan bo‘shaydigan mablag‘lardan maqsadli foydalanilishi ustidan qattiq nazoratni amalga oshirsin.
 8. O‘zbekiston milliy teleradiokompaniyasi:
 O‘zbekiston matbuot va axborot agentligi, boshqa ommaviy axborot vositalari bilan birgalikda mamlakatda ommaviy futbol harakati rivojlanishini, eng yaxshi futbol klublari, sport maktablari, jismoniy tarbiya jamoalari, mutaxassislar va trenerlar faoliyatini muntazam ravishda va keng yoritsin, rasmiy futbol o‘yinlari o‘tkazilishini targ‘ib etsin va reklama qilsin.
 O‘zbekiston Futbol federatsiyasi bilan birgalikda bir oy muddatda O‘zbekiston chempionati hamda O‘zbekiston terma jamoalari o‘yinlarini translatsiya qilish uchun televizion huquqlarga ega bo‘lish yuzasidan shartnoma tuzish bo‘yicha takliflarni ko‘rib chiqish uchun Vazirlar Mahkamasiga taqdim etsin.
 9. O‘zbekiston Respublikasi Adliya vazirligi manfaatdor vazirliklar bilan birgalikda bir oy muddatda qonun hujjatlariga ushbu qarordan kelib chiqadigan o‘zgartish va qo‘shimchalar to‘g‘risida Vazirlar Mahkamasiga takliflar kiritsin.
 10. Mazkur qarorning ijrosini nazorat qilish O‘zbekiston Respublikasi Bosh vaziri Sh.M. Mirziyoyev zimmasiga yuklansin.